Petőfi emlékest Csékúton

Július elsején délután szemerkélő eső ellenére szép számmal gyűlt össze a környék irodalomkedvelő lakossága a Petőfi emlékest alkalmából, amely eseménynek ismét a Csékúti Közösségi Tér adott otthont.

Nincs olyan magyar ember, aki ne ismerné Petőfit, aki ne tudna idézni tőle a rövid élete alatt írt közel ezer verséből, legalább néhány sort. Költészetünk legkiemelkedőbb alakja, forradalmár és nemzeti hős. Így méltatták a költőt, születésnek 200. évfordulója alkalmából megrendezett emlékest bevezetőjében Paksa Jenőné a Baráti Kör tagja aki köszöntötte a vendégeket.

„Jaj, a hátam, jaj a hátam   
Odavan!   
Szomszéd bácsi kiporozta   
Csúfosan. „

Petőfi Sándor : Szeget Szeggel című vidám versének felolvasásával idézte meg Biróné Irénke egy falusi gyermek körte lopásának történetét, ami nagy derültséget váltott ki a hallgatóságból.

Ezt követően a Csékúti Baráti Kör meghívott vendége: **Zsámboki Árpád a Vas Megyei Honismereti Egyesület elnöke** egy közvetlen baráti beszélgetés keretében vette sorra a költő életének legfordulatosabb, legemlékezetesebb és legkülönlegesebb, hol szomorú, hol vidám de fordulatokban mindenképpen gazdag életeseményeit. Összesen kilenc iskolában tanult, színésznek, önkéntes katonának állt, jószerével gyalogosan bejárta az egész országot, felkereste a költőtársakat, ismeretségeket, barátokat szerzett miközben mindent megfigyelt és verseiben megörökített.

Népies helyzetdalaival, életképeivelfelkapott költővé érett, mindig a kalandosat, különöset kereste és kedvelte, lelkesedése nem ismert határokat sem szerelemben, sem a haza és a szabadság iránti elkötelezettségében.

A résztvevők az összejövetelre magukkal hozták Petőfivel kapcsolatos relikviáikat, amelyek közül egy 1900 –as kiadású, történeti ritkaságnak számító igen értékes verseskötet és a régi Petőfi arcképes zöld tízforintosok kapták a legnagyobb figyelmet.

Ezúton is köszönjük Zsámboki Árpádnak, hogy ellenszolgáltatás nélkül elfogadta meghívásunkat és ezzel lehetővé tette, hogy kis falusi közösségünk is méltóképpen emlékezhessen meg Petőfi Sándorról.

Zsámboki urat, Bors Géza Csékútról elszármazott helytörténész Jánosházáról készült könyvének bemutatóján ismertük meg és hívtuk meg, mivel rendkívül érdekesnek találtuk az előadását.

A Baráti Kör Tagjainak kérésére az összejövetel végeztével a Bors Géza bemutatta a jelenlevőknek a Jánosházi könyvét és elmesélte megírásának történetét.